<classify> SHAHIDI wa upande wa mashitaka Profesa Mussa Onyango ameshindwa kutoa ushahidi katika kesi inayowakabili vigogo watano wa Shirika la Maendeleo ya Petroli TanzaniaTPDC, ikiwemo Mkurugenzi Mtendaji, James Mataragio, baada ya sukari kupanda akiwa mahakamani hapo.Shahidi huyo aliugua ghafla baada ya kupanda kwenye kizimba cha mashahidi kwenye Mahakama ya Hakimu Mkazi Kisutu, mbele ya Hakimu Mfawidhi Kelvin Mhina. Wakili wa Serikali, Aneth Mavika aliiambia mahakama kuwa shahidi huyo waliyemuandaa anaumwa ugonjwa wa kisukari ambao kwa wakati huo ilipanda, hivyo aliiomba mahakama kuiahirisha kesi hiyo.Kutokana na hali hiyo, Wakili wa Utetezi, Mponda Seneni alidai kuwa hiyo ni mara ya pili wanapelekwa mashahidi tofauti hali kama hiyo inapojitokeza kesi inaahirishwa, hivyo aliomba upande wa mashitaka upewe onyo kwa kuwa vitendo hivyo vinajirudia. Baada ya kutolewa hoja hizo, Hakimu Mhina aliutaka upande wa mashitaka kupeleka mashahidi kwa kuwa kesi hiyo ipo muda mrefu na kutoa onyo kwa shahidi huyo huku akimtaka Machi 20, mwaka huu kutoa ushahidi.Washitakiwa wengine ni Kaimu Meneja wa Uvumbuzi, George Seni, Mkuu wa Kitengo cha Manunuzi na Utawala, Wellington Hudson, Mkurugenzi wa Mkondo wa Juu, Kelvin Komba na Edwin Riwa ambaye ni Kaimu Mkurugenzi wa Mipango. Washitakiwa hao wanadaiwa kuwa wametenda kosa hilo kati ya Aprili 8, 2015 na Juni 3, 2016.Inadaiwa wakiwa watumishi wa umma na waajiriwa wa TPDC kwa nafasi zao, wakati wakitimiza majukumu yao kwa makusudi walitumia madaraka vibaya. Inadaiwa walibadilisha na kupitisha bajeti na mpango wa mwaka wa manunuzi wa mwaka 20142015 na 20152016 kwa kuingiza ununuzi wa kifaa cha utafiti cha airborne gravity gradiometer survey ndani ya Ziwa Tanganyika bila ya kupata kibali cha Bodi ya Wakurugenzi ya shirika. Inadaiwa kitendo hicho kinakiuka kifungu cha 492 cha Sheria ya Manunuzi ya Umma ya Mwaka 2011 kwa lengo la kujipatia manufaa yasiyo halali ya dola za Marekani 3,238,986.50 ambazo ni sawa na Sh bilioni 7.2 kwa Bell Geospace.  <topic>: KITAIFA 